정조 22년
戊午正月二十六日辰時上御誠正閣大臣備局堂上引見入侍時行右承旨李益運記事官洪奭周事變假注書李致祜記事官承膺祚金履永右議政李秉模兼戶曹判書金華鎭行上護軍鄭民始金持默行吏曹判書閔鍾顯行大護軍李敬懋兵曹判書李時秀右參贊沈煥之行大護軍趙心泰開城留守黃昇源禮曹判書趙尙鎭刑曹判書趙鎭寬行護軍徐有大李漢豐徐龍輔執義柳畊應敎李翊模持平李弘達獻納金孝秀校理尹益烈副校理李羲甲正言李德鉉金和鍾修撰尹悌東副修撰韓致應以次進伏訖秉模曰春寒尙峭聖體若何上曰一樣矣秉模曰寢睡水剌之節何如上曰一樣矣秉模曰王大妃殿氣候若何上曰一樣矣秉模曰日前慈殿進御湯劑旋卽停止下情不勝萬幸矣秉模曰惠慶宮氣候若何上曰一樣矣秉模曰雲臺之報昨日又至三陽之月連有此異誠不勝萬萬懍惕顧玆諄諄示警必不偶爾而臣誠愚昧莫曉其所以然循例陳箚亦屬應文不敢爲之今旣登筵雖欲以數語陳勉而亦不知何者爲消弭之策矣上曰旬日之間疊見非常之異豈可但以懍惕言也大抵近日之事過於應文而不足於務實昔我先朝對越之誠已盡於方寸之內故凡屬外面文具一切省略而其時務實之效著於上下今若不能眞箇務實而竝與應文而不爲則亦非修省之道故如減膳之擧雖非古例近亦屢行而至於昨日則此亦不敢爲之矣至若匡弼之謨在昔日務實之時猶未嘗以其應文而忽之此所以今日賓對之進定而一分有益之方莫先於民弊之祛故至有陵幸退期之命此亦出於務實之意然亦豈以是爲足以盡弭災之道哉一言以蔽之曰茫昧不知而已秉模曰以聖人之萬理洞然今日晴明日雨猶曰不可知則至於某事某應雖堯舜禹湯亦豈能一一湊合耶聖敎中茫昧不知云者誠爲至當矣我殿下御極以後初謁獻陵而動駕之期只隔數日其在事體何等重大而特以軫念民弊之意他不暇顧至命退期此實出於仰體祖宗之心應天之實孰大於是伏讀下敎有足以感動神人展謁之期雖曰差遲而洋洋陟降亦必悅豫於上陟降旣悅豫則天心亦豈不悅豫乎臣不勝欽頌之至矣昨日傳敎只以謁陵之退期爲言園幸則何以爲之乎上曰昨日之敎雖以事面所在姑命退行於今秋而一年之間再次造橋有非年年可爲之事春秋行幸之皆至屢日經宿三軍之弊亦不可不念勢將待來春爲之而今若竝退園幸則今年園所將至曠謁且已治之道三日往返似別無爲弊之端故欲更觀日氣從近動駕以省許久等待之弊矣秉模曰陵幸旣已退期則園幸之竝退似合於一時省弊之道且陵謁之期雖待來春而正晦二初之未能解凍年年如此矣上曰昨年春秋旣已再次造橋則今年之復爲再擧不但爲江民之弊雖以畿邑之民言之今番治道功役之已始者不啻太半則今秋復爲亦豈不貽弊乎秉模曰今日次對之進定非但爲簿書期會而已也亶由修省之念欲聞匡弼之謨臣雖愚鹵旣忝大官豈無芻蕘之可擇而神識昏昧言語拙訥不知所以仰答矣後世之陳勉者言必稱天下大本今日急務雖山林宿德之人朝廷淬礪之士其言之所先無出於此而今其議論班班可考臣若掇拾緖餘一番誦奏而止則又豈不專歸於應文乎無論小事大事必陳衮職之闕遺然後庶可以仰副求助之聖意而終夜思之未得其說欲以緝熙之工仰贊則聖學之日新又新不待加勉欲以對越之誠仰勉則聖心之顧諟明命固無間斷欲戒以母昵近習則晉接之勤莫非朝廷之士夫欲戒以不邇聲色則日躋之敬初無纖毫之物累臣將以何言何事仰裨萬一乎第念近來之弊專在於中外臣庶之未能曉然於聖意所在雖謂之上下未孚可也有司之對揚或失其方則人輒謂朝廷有先文後實之意牧守之擧行多違本旨而人反疑朝廷有損上益下之心以聖上學問之功經禮曲禮優優洋洋而或有文勝之疑以聖上導率之勤一札十行諄諄懇懇而輒歸言敎之科俗習之淆漓朝象之散漫去而益甚窺覘之習依違之態乃是聖心之所深惡而嚴斥至有年前太陽症之敎而近日之漸痼者莫非此習此態也上天之載無聲無臭固非下民之所能窺則顧彼坐井之觀側管之見雖或有未能曉然亦何足以仰累太淸而臣竊謂我殿下於不言而信不怒而威之工猶有所未至也誠欲使敎令不出於門而臣民自底孚感則此亦不待他求伏願典學之工雖已篤實而益加勉勵方寸之地雖已洞徹而益加澄察必以宋祖洞開重門爲法明示閫奧俾萬物得以咸覩無慮其窺覘依違而使大小臣工皆得以洞然知其無可窺覘不容依違則朝廷一正而百官萬民皆自歸於風草之偃矣如是然後乃可以明聖志於天下後世而陰沴之氣不期自消淸明之象自然呈露弭災之方恐莫先於此矣上曰卿言果好眞是目下切實之務也秉模曰進一言不如行一事今者所奏至爲淺近而至於目前可行之實事則不能仰贊實爲惶恐矣上曰近聞兩南流民之報乎秉模曰雖未詳聞而設賑之後自當稍稍復業嶺湖之民固多顑頷而比之昨秋所料猶不至大段至於海西則本道年事旣得豐登雖有數邑之被水災者別無散之四方之慮矣上曰湖南之臨陂萬頃等處何爲如是其偏歉也秉模曰湖南雨澤稍勝嶺南而嶺南諸邑峽野參半故猶無全一邑慘歉之處至若湖南則臨陂萬頃等邑一望野色所以偏被旱災也上曰有可稟處者乎秉模曰行護軍李益運所啓批旨內令廟堂稟處可也事命下矣取見其所啓則以爲北道交濟穀有久置穀散在穀兩名色散在穀捧留各倉久置穀糴于交濟倉此是設置定式始則元穀不多故別無民弊矣今則耗上生耗其數夥然每當糶糴之時山民轉輸之節實爲難支之苦瘼久置穀亦依散在穀例山社則糶糴于各其外倉實合便民之政爲辭矣南關久置今爲八萬七千餘石北關久置今爲八萬五千餘石蓋因近年以來南北連豐有入無出以致元數之此多其爲民弊果如宰臣所奏而北路所恃惟在此穀雖不可多作散在以貽後憂亦不可不稍加裁減以除轉輸之勞而係是二留一分之穀若不加分數亦無多減得幾包則可以除弊與山社所受之摠爲幾包平社獨受之能不偏苦更加消詳然後始可量處此一款更令道臣論理狀聞後稟處何如上曰依爲之出擧條秉模曰備局有司堂上李書九今日次對不爲入參向來臺啓雖無深意遣辭稍似過重無怪其如此而伊時奏對之不能明白區別臣與該堂少無異同而臺閣相規實爲美事故只陳愧悚之意不敢引義則該堂亦不可一任其撕捱各別嚴飭使之卽速行公何如上曰依爲之出擧條秉模曰陵幸旣退期則本寺之旗軍洗馬亦當不爲而園幸時入把馬匹亦依定例擧行乎上曰依此爲之命秉模就座華鎭曰臣以癃病久叨重任居常愧懼矣今番陵幸已命退期則整理使之任亦不得自效而身爲長官末由隨駕乃令亞堂替行下情之耿結固無論其在國體苟簡莫甚俯賜體諒亟許遞改是臣區區之望也上曰重任豈可遽改乎今番諸處塗褙果已爲之耶華鎭曰紙地價旣已給之而亦多已爲塗褙之處來頭行幸時不過略略修補則可以仍用矣華鎭曰因尙衣提調陳達表咨文安寶唐朱紅自槐院直爲取用於臣曹矣雖緣燕貿之不足有此提奏而貢價與燕貿價之多寡姑勿論貢人進排之際亦不無生弊之慮而凡事莫如仍舊臣意則尙方所用燕貿朱紅價自本曹隨其加用之時量宜磨鍊而朱紅則依前自尙方擧行恐合事宜敢此仰達矣上曰依爲之出擧條民始曰園幸盤纏一依定例爲之而諸凡文書之當改處竝爲改付標各司亦當改爲知委乎上曰依此爲之民始曰舟橋調馬或有因下敎舟師大將出去之時自今後如非下敎則勿爲出去之意定式似好矣上曰依此爲之民始曰向自戶曹以濟用監貢物中紅花水紬等四種別無需用多致遺在裁減其價米一千九百石移給別貿紬苧價事草記允下矣因兩廛市民等詢瘼原情自廟堂以別貿元貢事體各異不可移用之意草記防塞而價米之裁減者不爲決定矣戶曹旣以物種之無所需用減罷其價米則惠廳亦不可循例上下而貢價存減自本廳有不敢擅便令廟堂稟處何如上曰依爲之出擧條民始曰三軍門納移劃大同米捧納之際糜費甚多故船人自前添載以來以爲推移補充之地矣卽接全羅監司所報則此是千石之外有難循例添載若不於千石內磨鍊則船人帖文中列錄以送爲辭矣千石外添載係是定式之外則自本司不可加錄於帖文而使於千石內磨鍊則船人輩稱怨多端將不得支保云云其爲船人之弊則果非細而分載各船則添載之數不過三四十石矣雖是謬例別無他弊而船人難支之弊亦不可不顧姑令依前擧行何如上曰大臣之意何如秉模曰若不如干添載則船人之失利稱冤勢所必至依前擧行似好矣上曰依爲之出擧條鍾顯曰昨冬大政大靜縣監洪三弼以耽羅人除拜矣上來辭陛而下去赴任則越海往返之際恐致許久遲滯該邑民事殊甚可悶故敢此仰達矣上曰使之除朝辭赴任可也出擧條時秀曰陵幸時訓局隨駕而禁衛大將以兼大將率領禁衛營留陣而訓鍊大將以兼大將率領事已有成命矣今則陵幸旣命退期園幸則禁衛營乃是隨駕當次大將兼察何以爲之乎上曰依爲之將臣兼察置之命召皆令筵中還佩可也時秀曰依定例禁衛大將當爲隨駕而步軍則曾亦有訓局步軍替用之例矣上曰依爲之時秀曰其外軍兵磨鍊皆當依定例爲之矣上曰依爲之出擧條時秀曰兵曹摠府隨駕堂上以已蒙點者仍用而節目及軍令則當爲改磨鍊以入矣上曰依此爲之而軍兵磨鍊竝考定例以啓待下敎擧行也敎心泰曰軍兵去就皆以園幸前例中從略者爲之安山龍仁廣州等處軍兵今番當次者外皆勿等待之意速爲知委而行宮環衛則入防軍當爲除出今番往返旣以三日爲定則出還宮時當有懸燈燈軍亦爲從便磨鍊竝自整理所磨鍊入稟而水原軍五哨之立番一年用一哨故五年而一周右司鄕軍五哨之立番一年用二哨故二年有半而一周今此龍仁廣州等地六哨軍兵亦欲依此例立番以爲均勞逸之道若用三哨則當爲間年一次若用二哨則當爲三年一次此亦更加商量一體磨鍊以入也仍命心泰先退尙鎭曰來月太廟朔祭兼行陵幸告由事命下矣陵幸旣命退行則告由祭當不爲兼行矣上曰唯尙鎭曰顯隆園親祭齋戒以陵幸相値不得擧行矣今則依例擧行乎上曰唯尙鎭曰百官祗迎等節次何以爲之乎上曰此則竝依定例爲之不必更出擧條矣命三司進前上曰求助之意昨已示及而雖以先朝故事言之災異之來每多靜以鎭之之時務實之聖意有可以仰認者矣先朝乙丑年間乃是立經陳紀治化郅隆之盛際而昨考其時日記則一月四次虹變喉院玉堂之言或有或無臺閣則無一張箚啓而至於玉堂之一番請對所陳者無非實事矣俄亦有言及于大臣者而求言之擧旣不敢以應文而不爲草草副急不誠尤甚故昨令熟加講究以待今日之登筵矣合啓雖當先陳而旣有求助之敎如有所懷先爲仰奏而昨日之敎旣先及論思之臣所懷亦令應敎發端可也向日朝參擧條之多幾乎初見而人人一套無非陳腐擧條體段旣異疏箚則尤豈可如是支離若不爲此則除非格外之聯箚又是各疏之紛呈互相傳謄無一可聞之實語臺言之漸輕亦由臺體之不尊朝廷之尊必自執法之官始自今以後須復古規以爲務實之道則上而衮闕之陳戒下而官師之相規何言之不可爲乎今日則三司合陳所懷而如有別般所見者亦爲繼陳也翊模等曰春爲一歲之始日爲衆陽之宗而乃於月正旬日之間陰虹之干陽者再焉宜殿下惕然儆懼思所以消弭之方修省之方而有此延訪之擧也天道幽遠而難知災之來或間見焉或狎至焉在昔先朝乙丑歲首虹變凡四見焉初二日也十一日也十二日也十七日是也若使一番虹變便具一副文字指某事爲某應前說未施後說繼陳堆積公車應文備數而止焉則不惟徒歸於漢儒傅會之失其於事天之道無亦褻瀆之甚乎此所以未聞其時之連箚屢控而大要不出於靜以修有而已臣等聞事天莫若以敬應變莫若以靜知得一尺莫若行得一寸今使臣等敷演爲說卽不過民憂國計時政之得失如何耳此都在殿下一心上自點檢自主持行其合於天者去其不合於天者以求天心之底豫焉爾豈區區言語之末所可絲毫藉力也哉詩云昊天曰明及爾出王昊天曰朝及爾游衍天道體物而不遺王者亦體天而不息王者之心固不懈於災之有無前後也潔淨純粹之地說一敬字已多又烏敢拖枝帶葉以撓至靜之體乎然則今日所當仰勉者不過靜以修省而已伏願留念焉上曰當體念矣翊模等曰臣等嘗有所病者漢文帝遇日食求言詔若曰謫見于天災孰大焉令至其悉思朕之過失及知見之所不及匄以啓告朕觀悉思二字可見其言者之不拘程限優游不迫而韓愈禘祫議亦云勅令百寮議限五日內聞奏以此知古人議事應旨貴得其實而不貴於速也近世則不然求言之敎纔降喉院汲汲而爲啓臺諫玉堂又汲汲而陳箚若疏副急爭先若不踰當日者然設有可言之事善救之術其何能取辦於立談之頃哉畢竟據謄錄編陳腐以無精彩沒意味之語欲感天聽弭天災不亦難乎噫亦不誠大矣臣等謂從今以後另飭喉院三司諸臣毋踵前習凡遇應旨言事之時或限二三日三四日務盡誠實之道稍存謹嚴之規宜矣上曰言則是矣亦不可以一例爲式矣出擧條上曰徐徐講究非不好矣而如冬雷之時院議堂箚之不可踰日此亦格例所在格例雖曰靡文而亦有不可不顧處矣畊等曰請寢罪人鄭致達妻出置城外之命依前還發配所亟令王府夬正典刑措辭見上上曰不允出擧條畊等曰請物故罪人德相亟施孥籍之典措辭見上上曰不允出擧條畊等曰請逆賊尙喆追施孥戮之典措辭見上上曰不允出擧條畊等曰請亟寢昧爽以後申禁之命因許捧入未徹之啓特賜允兪半行刀割畊等曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上上曰不允出擧條畊等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上上曰不允出擧條畊等曰請物故罪人國榮亟施孥籍之典措辭見上上曰不允出擧條畊等曰請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上上曰不允出擧條畊等曰請承款後物故罪人九宗亟施孥籍之典措辭見上上曰不允出擧條畊等曰請寢李汝節定配之命更令王府嚴覈取服施以當律措辭見上上曰不允出擧條孝秀等曰請金甲島爲奴罪人克觀更令王府嚴鞫得情夬正王法措辭見上上曰不允出擧條孝秀等曰請逆賊尙魯亟施孥戮之典措辭見上上曰不允出擧條孝秀等曰請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌措辭見上上曰不允出擧條德鉉曰臣於見職旣無一分堪承之望而日前賓筵登對之時一備堂奏對失實故臣果以相規之義措辭請罷矣俄者大僚所奏坐處稍遠雖未能仔細諦聽而以臺啓句語過矣等語煩複仰達旣自引咎反斥言者殆若反駁然以此情踪何敢一刻晏然於臺次而僚臺奏啓無以進前今始引避所失尤大請命遞斥臣職上曰勿辭亦勿退待出擧條秉模曰臺臣雖以反駁爲言臣但謂臺言之稍過而已初未嘗有反駁之意矣仍命次對先退上曰各邑御史使之復路之意知委於畿伯及廣留處命書榻敎曰同副承旨入侍又命書榻敎曰禮房承旨入侍又命書榻敎曰京畿監司入侍賤臣承命出傳同副承旨李溏左副承旨李泰永京畿監司李在學偕入進伏上曰爲念治道之弊陵幸巳命退期而園幸日字則當觀日氣後完定矣虎網及橋梁諸具當置何處在學曰姑未區處而從當略造假家以爲藏置之地矣上曰橋梁之役方至何境而已成者不可仍置乎在學曰工役亦幾告成而夏潦將至橋梁不可不姑爲撤置矣上曰從便善爲勿令貽弊可也各務差使員一竝還送本邑而王道常亦令廣留依筵敎分揀放送後狀啓上敎泰永曰承旨之先山在於樂生坪云自何時爲葬地而繼葬者爲幾泰永曰臣之九代祖韓城君臣李堣始爲卜葬而世世繼葬矣上曰慈宮外家先山亦在其中乎泰永曰然矣仍命退諸臣以次退出